b"\n_START_ARTICLE_\nAnsambel Modrijani\n_START_SECTION_\nZasedba\n_START_PARAGRAPH_\nAnsambel je ves \xc4\x8das delovanja ostal nespremenjen. Sestavljajo ga bratranca vokalist Bla\xc5\xbe \xc5\xa0vab in harmonikar Rok \xc5\xa0vab ter brata kitarist Peter Oset in basist Franjo Oset.\n_START_SECTION_\nDelovanje\n_START_PARAGRAPH_\nNa za\xc4\x8detku glasbene poti jim je kot mentor skladbe pisal predvsem Brane Klav\xc5\xbear (Ansambel Braneta Klav\xc5\xbearja), ki je Roka \xc5\xa0vaba u\xc4\x8dil igrati harmoniko in jih je neko\xc4\x8d sli\xc5\xa1al igrati v eni izmed restavracij, kjer so zabavali ob\xc4\x8dinstvo. Pod njegovim vodstvom in z njegovimi skladbami so se zelo uspe\xc5\xa1no udele\xc5\xbeili svojih prvih festivalov. Nekje v tem \xc4\x8dasu sta jim nekaj skladb prispevala tudi Tine Lesjak (Ansambel Bratje iz Oplotnice) in Franc \xc5\xa0egovc (Ansambel \xc5\xa0tirje kova\xc4\x8di). Pozneje so za\xc4\x8deli lastne skladbe pisati sami, predvsem Rok \xc5\xa0vab._NEWLINE_Ansambel Modrijani se lo\xc4\x8di od ostalih tovrstnih skupin zaradi vpeljevanja razli\xc4\x8dnih novosti v narodnozabavno glasbo. Tako so posneli nekaj pesmi, v katerih se da zaslediti primesi pop glasbe. V letu 2016 so za novo pesem Si sre\xc4\x8dna z mano kot prvi posneli videospot s 360 stopinjsko kamero. Ogled posnetka je mo\xc5\xbeen preko ra\xc4\x8dunalnika, kjer uporabnik z mi\xc5\xa1ko izbira kot gledanja, ali z mobilnim telefonom, ki ga lahko po prostoru obra\xc4\x8da v radiju 360 stopinj._NEWLINE_Leta 2016 so za pesem Moja, ki so jo izdali tudi na istoimenskem albumu tri leta pred tem, posneli \xc5\xa1e \xc5\xa1pansko verzijo z naslovom Mia. Pri tem jim je pomagal kubanski glasbenik Ariel Cubr\xc3\xada, ki je 20 let \xc5\xbeivel v Sloveniji, zdaj pa \xc5\xbeivi v Londonu. Producent posnetka, za katerega so posneli tudi nov videospot, pa je bil \xc5\xa1e en njihov glasbeni prijatelj in tudi glasbeni producent No\xc4\x8di Modrijanov Martin Juhart (\xc4\x8dlan Ansambla Posko\xc4\x8dni muzikanti)._NEWLINE_Leta 2017 so z dovoljenjem avtorja Hermanna Weindorfa priredili skladbo Rock me, za katero so posneli tudi videospot. Prvi\xc4\x8d so pesem sicer izvedli \xc5\xbee na No\xc4\x8di Modrijanov 2016. Videospot, ki so ga posneli v Gostilni Grof na Vranskem, je \xc5\xbee v slabem mesecu dni dosegel milijon ogledov. Istega leta so prejeli tudi viktorja popularnosti za najbolj\xc5\xa1o glasbeno osebnost oziroma skupino v letu 2016. To je bil za njih tretji viktor, saj so ga prejeli tudi za leti 2012 in 2013.\n_START_SECTION_\nSodelovanja\n_START_PARAGRAPH_\nModrijani so v \xc4\x8dasu svojega delovanja ve\xc4\x8dkrat zdru\xc5\xbeili mo\xc4\x8di skupaj \xc5\xa1e s katerim narodnozabavnim ansamblom ali katerim drugim glasbenikom solistom. Tako so posneli pesmi v sodelovanju z ansambli \xc5\xa0tirje kova\xc4\x8di, Toneta Rusa, \xc4\x8cuki, Stor\xc5\xbei\xc4\x8d, Zlati muzikanti in drugimi, izmed solistov pa med drugim z Eldo Viler, Natalijo Verboten in do sedaj tri pesmi tudi z Janom Plestenjakom. Ve\xc4\x8dina teh glasbenih projektov je zbrana na 10. albumu, ki je iz\xc5\xa1el leta 2009, Modrijani z gosti._NEWLINE_Leta 2014 so posneli duet z Janom Plestenjakom in kitaristom Zdenkom Coti\xc4\x8dem - Cotom. Za pesem En poljub so takrat izdali tudi videospot. 2 leti pozneje, leta 2016, so z istima izvajalcema in Ansamblom Posko\xc4\x8dni muzikanti posneli tudi pesem Kok' nam je lu\xc5\xa1tn', za katero so ustvarili tudi videospot. Leta 2017 so zdru\xc5\xbeili mo\xc4\x8di tudi z Isaacom Palmo, argentinskim pevcem, ki \xc5\xbeivi v Sloveniji in se je uspe\xc5\xa1no predstavil v \xc5\xa1ovu Slovenija ima talent. Z njim so posneli skladbo Ho\xc4\x8dem le tebe.\n_START_SECTION_\nNo\xc4\x8d Modrijanov\n_START_PARAGRAPH_\nAnsambel Modrijani vsako leto organizira koncert No\xc4\x8d Modrijanov, na katerem poleg gostiteljev nastopi tudi veliko drugih glasbenih gostov iz celotne Slovenije. Karte za to prireditev, ki jo izvedejo dvakrat zapored v mesecu oktobru, poidejo \xc5\xbee v nekaj minutah. Prvi\xc4\x8d so jo organizirali leta 2003 na Dobrni pred zdravili\xc5\xa1kim domom. Od leta 2009 so jo organizirali v celjski dvorani Golovec, leta 2013 so se preselili v \xc5\xa0portno dvorano Zlatorog._NEWLINE_Prvi\xc4\x8d so koncert izvedli dvakrat leta 2011, saj je bil izjemno hitro razprodan. Tako je ostalo tudi naslednja leta. Karte za oba dneva No\xc4\x8di Modrijanov 2014 so po\xc5\xa1le \xc5\xbee v treh minutah kljub omejitvi nakupa desetih vstopnic na osebo. Za oba koncerta skupaj je bilo na voljo 10000 vstopnic._NEWLINE_Leta 2015 No\xc4\x8di Modrijanov zaradi prezasedenosti ansambla s \xc5\xa1tevilnimi nastopi in drugimi obveznostmi ni bilo."